b'\n_START_ARTICLE_\nNicolae Chirtoac\xc4\x83\n_START_SECTION_\nBiografie\n_START_PARAGRAPH_\n\xc3\x8entre anii 1977 \xc8\x99i 1990 Chirtoac\xc4\x83 a lucrat \xc3\xaen diferite structuri ale for\xc8\x9belor armate ale URSS. \xc3\x8en 1990, a fost director general al Departamentului de stat pe probleme militare, devenind mai apoi ministru al Ap\xc4\x83r\xc4\x83rii, dup\xc4\x83 ce Republica Moldova \xc8\x99i-a proclamat independen\xc8\x9ba la 27 august 1991._NEWLINE_Nicolae Chirtoac\xc4\x83 a jucat un rol important \xc3\xaen crearea Armatei Republicii Moldova, fiind autorul principalelor legi din domeniu._NEWLINE_\xc3\x8entre anii 1991-1993 a fost consilier principal de stat al pre\xc8\x99edintelui Republicii Moldova Mircea Snegur pe probleme militare, iar \xc3\xaen 1993-1994 a fost consilier preziden\xc8\x9bial pe probleme politice. A reprezentat \xc8\x9bara la adunarea Consiliului de cooperare Nord-Atlantic\xc4\x83 a NATO la nivel de ambasadori._NEWLINE_\xc3\x8en 1993 a fost membru-fondator al forma\xc8\x9biunii politice \xe2\x80\x9eConven\xc8\x9bia Liberal\xc4\x83 din Moldova\xe2\x80\x9d, pe care a \xc8\x99i condus-o la \xc3\xaenceput._NEWLINE_Din 1994 p\xc3\xa2n\xc4\x83 \xc3\xaen 2006, Nicolae Chirtoac\xc4\x83 a fost pre\xc8\x99edintele consiliului de administrare a Centrului Euro-Atlantic din Moldova, o organiza\xc8\x9bie independent\xc4\x83, specializat\xc4\x83 pe probleme de politic\xc4\x83, rela\xc8\x9bii \xc8\x99i securitate interna\xc8\x9bionale ale Republicii Moldova._NEWLINE_\xc3\x8en 1999 a activat \xc3\xaen calitate de consilier al prim-ministrului Republicii Moldova, Ion Sturza, iar \xc3\xaen perioada 1999-2006 a fost director al Colegiului Invizibil, director al Institutului pentru Politici Europene._NEWLINE_Din august 2006 p\xc3\xa2n\xc4\x83 \xc3\xaen decembrie 2009 el a fost ambasador al Republicii Moldova \xc3\xaen Statele Unite, \xc3\xaentre 2007-2009 fiind prin cumul \xc8\x99i ambasador \xc3\xaen Mexic, Brazilia \xc8\x99i Canada._NEWLINE_Fiind \xc3\xaen func\xc8\x9bia sa de ambasador \xc3\xaen SUA, dup\xc4\x83 protestele din aprilie 2009, Chirtoac\xc4\x83 a luat deschis ap\xc4\x83rarea guvern\xc4\x83rii comuniste \xc8\x99i a ac\xc8\x9biunilor acesteia \xc3\xaempotriva protestatarilor._NEWLINE_Despre Chirtoac\xc4\x83 presa scria c\xc4\x83 \xc3\xaen perioada 1977-1990 a fost angajat al GRU (serviciul de informa\xc8\x9bii militare al URSS) \xc8\x99i c\xc4\x83 a f\xc4\x83cut parte din cei 47 de spioni sovietici expulza\xc8\x9bi de la Ambasada URSS din Fran\xc8\x9ba \xc3\xaen 1983, dar \xc8\x99i c\xc4\x83 Nicolae Chirtoac\xc4\x83 a fost una dintre persoanele cheie care au negociat cu Rusia acordul de \xc3\xaencetare a focului \xc3\xaen conflictul de pe Nistru \xc3\xaen 1992. \xc3\x8en decembrie 2015, el a declarat despre asta:_NEWLINE_\xe2\x80\x9eProstii. Eu am f\xc4\x83cut public ca am lucrat \xc3\xaen serviciul de inteligen\xc8\x9b\xc4\x83, cred c\xc4\x83 se vede acest lucru. \xc8\x98i eu le spun cretinilor ace\xc8\x99tia agresivi: eu am primit acceptul guvernului SUA de a fi numit \xc3\xaen calitate de ambasador \xc3\xaen termen de 2 s\xc4\x83pt\xc4\x83m\xc3\xa2ni. Considera\xc8\x9bi c\xc4\x83 m-ar fi acceptat dac\xc4\x83 ar luat \xc3\xaen calcul toat\xc4\x83 mizeria, tot idiotismul acestor diletan\xc8\x9bi, cu toate pove\xc8\x99tile lor t\xc3\xa2mpite cu care manipuleaz\xc4\x83 opinia public\xc4\x83?\xe2\x80\x9d_NEWLINE_\xe2\x80\x94Nicolae Chirtoac\xc4\x83 pentru ProTV_NEWLINE_Din 2010 este pre\xc8\x99edinte al consiliului de administra\xc8\x9bie al Institutului Independent de Studii Strategice, iar \xc3\xaentre 21 aprilie 2013 \xc8\x99i decembrie 2015 a fost pre\xc8\x99edinte \xc8\x99i membru-fondator al Partidului For\xc8\x9ba Poporului (PFP), p\xc3\xa2n\xc4\x83 la redenumirea acestuia \xc3\xaen Partidul \xe2\x80\x9ePlatforma Demnitate \xc8\x99i Adev\xc4\x83r\xe2\x80\x9d._NEWLINE_Este c\xc4\x83s\xc4\x83torit \xc8\x99i are doi copii. Este absolvent al Facult\xc4\x83\xc8\x9bii de Arhitectur\xc4\x83 \xc8\x99i Urbanism a Universit\xc4\x83\xc8\x9bii Tehnice a Moldovei \xc8\x99i doctor \xc3\xaen filosofie. Activeaz\xc4\x83 \xc8\x99i ca profesor cumulard la catedra \xc8\x98tiin\xc8\x9be Politice a Institutului de Rela\xc8\x9bii Interna\xc8\x9bionale din Moldova.'